
ARABAKO LURRALDE HISTORIKOKO FORU ONDAREARI BURUZKO MARTXOAREN 27KO 11/2019 FORU ARAUA GARATZEKO FORU DEKRETUAREN PROIEKTUARI BURUZKO IRIZPENA, ARABAKO FORU ALDUNDIAREN TITULARTASUNEKO ONDASUN ETA ESKUBIDEAK ERREGISTROAN INSKRIBATZEARI DAGOKIONEZ, HALA EGIN BEHAR DEN KASUETAN, BAITA INSKRIBATU DAITEZKEEN ONDASUN ETA ESKUBIDE HORIEN EKIMEN ETA KONTRATUAK ERE, HORRETARAKO ADMINISTRAZIO JARDUKETAK ARAUTUZ (Aholku Batzordearen 2020ko urriaren 8ko saioa)
AURREKARIAK:
Maiatzaren 12ko 205/2020 Foru Aginduak, Ogasun, Finantza eta Aurrekontuetako sailburuarenak, Arabako Foru Aldundiaren titulartasuneko ondasunak eta eskubideak kasuan kasuko erregistroetan inskribatzea erregulatzeko araudi proiektua prestatzeko prozedura hasi zuen. 
Aurreko paragrafoan aipatutako ebazpenaren aurretik Ondare Zerbitzuak memoria txostena eman zuen, 2020ko apirilaren 6ko datarekin; espedientean jaso da.
Ondoren, maiatzaren 20ko 215/2020 Foru Aginduak, sail berekoak, hasierako onespena eman zion proiektuaren testuari.
Horrez gain, Ogasun, Finantza eta Aurrekontuetako Idazkaritza Teknikoaren genero inpaktuaren txostena ere ageri da espedientean; horren arabera, proiektuaren eragina ezin da generoaren arabera xehatu; iritzi hori berretsi zuen proiektuaren genero inpaktuaren ebaluazioari buruzko oharren txostenak, 2020ko uztailaren 9koak, Berdintasun, Lankidetza eta Kulturartekotasun Zerbitzuarena. Araudi inpaktuaren txosten laburtua ere ageri da, 2020ko uztailaren 24koa, Ondare Zerbitzuarena; txosten horretan proposamena komenigarria den eta horretarako aukeraren gaiak landu dira, baita horren eduki, analisi juridiko eta izapidetzea eta inpaktu ekonomikoa eta aurrekontuaren inpaktua ere. 
Araua prestatzeko prozeduran alegazioak aurkeztu dituzte Udal Zerga eta Katastro Zerbitzuak eta Lege eta Administrazio Zerbitzuak, 2020ko maiatzaren 21eko eta ekainaren 17ko idatzien bitartez, hurrenez hurren.
GOGOETA JURIDIKOAK
LEHENENGOA.- Aholku Batzordearen eskumena.
1. Puntu honi dagokiona aztertze aldera aurreratu behar da arauak, 2.5 artikuluari dagokionez bosgarren gogoetaren hirugarren paragrafoan esango dena salbu, helburutzat duela foru titulartasuneko eskubide eta ondasunak aipatuko diren erregistro publikoetan inskribatzeko berezko kudeaketa eta izapideak egitea Arabako Foru Aldundiaren administrazio unitateen artean banatzea, baita horiei lotutako kontratu eta egintzak ere, erregistro horietan idazpenak sortzen badituzte. Horretarako, betiere, horri lotutako jarraibideak jarraituko dira eta mugak errespetatu egingo dira, hain zuzen ere indarrean dagoen martxoaren 27ko 11/2019 Foru Arauan jasotakoak, Arabako Lurralde Historikoko Foru Ondareari buruzkoa –zehazki 23., 28., 51., 52. eta 68. artikuluetan jasotakoa–, eta foru arau beraren azken xedapen bakarrean jasotako araudi garapenerako gaikuntza baliatuko da.
Hau da, antolaketa arautzeko proiektu bat da hizpide duguna, nahiz eta, nabarmendu behar denez, Ondarearen Foru Araua garatu eta betearazteko eman den, arauz garatzeko bertan jasotako berariazko gaikuntza baliatuz.
2. Bada, Batzorde honen Araudi Organikoaren 3.1 artikulua dela bide, Foru Gobernu Kontseiluaren martxoaren 30eko 40/1999 Foru Dekretu bidez onartutakoa, “Aholku Batzordeak nahitaezko irizpena eman beharko du gai hauetan: […] b) Araudi xedapenen proiektuak, Lurralde Historikoaren eskumen esklusibo diren gaiak arautzeko foru arauak garatzean edo autonomia erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”.
Agindu horren exegesiari dagokionez, aipatu behar da Estatu Kontseiluak behin eta berriz doktrinan plazaratu duela eskumenen arau propioen interpretazioan –zehazki, gaur egun, apirilaren 22ko 3/1980 Lege Organikoaren 22.3 artikulua, Estatuko Kontseiluarena; artikulu hori, funtsean, Aholku Batzorde honen Araudi Organikoaren 3.1.b) artikuluaren berdina da
‑ bereizi egiten dituela araudi betearazleak eta antolaketakoak, desberdintzeko zein kasutan den nahitaezkoa Estatuko Kontseiluaren irizpena (araudi betearazleak) eta zeinetan ez (antolaketa araudiak).
Auzitegi Gorenak hainbat epaitan jaso du doktrina hori, baita 1997ko urtarrilaren 28koan ere (6/1993, 1 oinarri juridikoa), horren arabera: 1.) Araudi betearazleek lege bat garatu edo osatzen dute. Araudi betearazleek Estatu Kontseiluaren irizpena behar dute, objektibotasunaren eta inpartzialtasunaren «ex ante» berme modura, eta prestaketaren bikaintasun teknikoaren berme gisa.
2.) Araudi independenteek, ostera, lege erreserbaren esparruan jasota ez dauden gaiak arautzen dituzte: hortaz, doktrina zientifiko kualifikatuenak erakusten du araudi independenteek administrazio antolaketari lotutako guztia arautzeko balio dutela, baita Administrazioari diskrezionalki emandako botereak baliatzea erregulatzeko ere. 
Epai horren hirugarren oinarri juridikoak bukaeran azaldu zuenez, «Areto honen jurisprudentziarekin (Auzitegi Gorenaren 1992ko urtarrilaren 27ko eta 1993ko maiatzaren 20ko epaiak), araudi independenteak egitean Estatu Kontseiluaren irizpena ez da nahitaezkoa».
3. Bada, antolaketa araudiak eta araudi independenteak ezin dira mekanikoki parekatu. Araudi betearazlearen kontzeptuari dagokionez, Auzitegi Gorenaren 2003ko uztailaren 24ko Epaiak (1417/200, 3. oinarri juridikoa) honako hau azaldu zuen:
Areto honen jurisprudentzian, araudi betearazlearen kontzeptua definitzeko, oro har, bi kontzepzio baliatu dira: bata materiala; kontzeptu horretan barne hartzen dira osorik edo partzialki lege bat edo batzuk “osatu, garatu, xehatu, aplikatzen dituzten edo osagarri diren” araudiak, lege mailako arau gisa ulertuta; horrek gaia arautzeko gutxieneko lege edukia dagoela aurreikusten du. Beste kontzepzioa formala da; lege gaikuntzak betearazten dituzten araudiei tartea ematen zaie, edozein garapen material gorabehera. […]
Horrenbestez, “legeak betearazi” terminoaren interpretazio ez murriztailerantz jo behar da, kontuan hartuz araudiak prestatzeko barne kontrolerako beharrizan are handiagoa dagoela, hain zuzen ere, legearekiko deskonexioa gero eta handiagoa den neurrian, eta, nolanahi ere, legezkotasunaren multzoa errespetatu behar dutela. Horrenbestez, Estatu Kontseiluaren edo erkidego mailako kontsulta organo parekidearen irizpena emate aldera berariazko araudi “betearazleak” bereizi beharra dagoen bitartean, kategoria formalki jaso zelako LOCE legean edo kasuan kasuko autonomia erkidego mailako legean, eta horretan barne hartu behar da arau erregulatzaile oro, edozein araudi legera jotzea garatzen badu edo Administrazioak egin beharko duen ondorengo legera bideratuz gero, legeak berak ezarritako antolaketaren osagarri modura, nahiz eta araudiak garatu edo osatu beharrekoa partzialki edo zehazki erregulatzea gehitzen ez duen. Estatu Kontseiluaren edo autonomia erkidego mailako batzorde aholkulari parekidearen nahitaezko irizpenetik salbuetsita egongo dira soilik araudi independenteak, autonomoak edo praeter legem delakoak, konstituzionalki eta legalki posible den esparru murriztuan, bereziki barne antolaketan eta Administrazioaren gertuko ahalmenean, eta beharrizaneko araudiak (Auzitegi Gorenaren 1995eko azaroaren 27ko eta 1996ko uztailaren 3ko epaiak).
Auzitegi Gorenaren 1993ko uztailaren 9ko Epaiak esan bezala, (943/1990 Epaia, 5. oinarri arautzailea), «antolaketa araudien eta araudi betearazleen kontzeptuak ez dira kontraesankorrak; izan ere, antolaketa araudi bat betearazlea izan daiteke, lege baten antolaketa printzipioak garatu edo betearazten baditu».
1. Aurreko puntuak ikusita, ondorioztatu daiteke hizpide dugun kasuan, irizpena jaso behar duen proiektua antolaketa araudi modura sailkatu behar den arren, 11/2019 Foru Arauan bildutako jarraibideak garatzen dituelako, ALHko Foru Ondareari buruzkoa, azken xedapen bakarrean jasotako araudi garapenari dagokionez Arabako Foru Aldundiaren gaikuntzarekin bat etorriz, araudi betearazlea dela, eta, horrenbestez, Batzorde honen nahitaezko irizpidea jaso behar du, Araudi Organikoaren 3.1.b) artikuluarekin bat etorriz.
BIGARRENA.- Proiektuan dagoen arauaren alderdi formalak.
a) Eskumena
Abenduaren 18ko 52/1992 Foru Arauaren 7.2 artikuluak, Arabako Foru Aldundiaren antolaketa, funtzionamendu eta araubide juridikoari buruzkoak (martxoaren 14ko 9/2011 Foru Arauak aldatutakoak), ezarri zuen “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”. Zehazki esateko, Arabako Lurralde Historikoko Foru Ondarearen apirilaren 25eko 11/2019 Foru Arauaren azken xedapen bakarrak Foru Aldundia gaitu zuen araudi garapena emateko.
b) Arautze egokiaren printzipioak.
Herri Administrazioetako Administrazio Prozedura Erkidearen urriaren 1eko 39/2015 Legearen 129. artikuluak honako hau ezartzen du:
Legegintza-ekimena eta erregelamenduak egiteko ahala baliatzean, administrazio publikoek printzipio hauen arabera jokatu behar dute: premia, efikazia, proportzionaltasuna, segurtasun juridikoa, gardentasuna eta efizientzia. Zioen azalpenean edo atarikoan –lege-aurreproiektua den edo erregelamendu-proiektua– behar bezala justifikatu beharko da printzipio horiei lotzen zaiela.
Gauza bera ondorioztatu behar da Foru Gobernu Kontseiluaren maiatzaren 23ko 29/2017 Foru Dekretuaren hirugarren artikuluaren haritik 16.2.e) artikuluan ezarritakotik, xedapen orokorrak egiteko prozedura onartzen duena.
Bada, puntu horri dagokionez, proiektuaren hitzaurreak behar bezala justifikatu du arautze egokirako printzipioetara egokitzen dela, Administrazio Prozedura Erkidearen Legearen 129. artikuluko bigarren ataletik seigarren atalera arte eskatu bezala.
c) Prozedura.
i) Urteko Araugintza Plana.
29/2017 Foru Dekretuko 4. artikuluak honako hau ezarri zuen:
1. Urtero, azken hiruhilekoan, Arabako Foru Aldundiak araugintza plana onartuko du eta aditzera emango du. Hurrengo urteko ekitaldian onartzeko proposatu nahi dituen foru araugintzako ekimenak eta orokorreko izaerakoak jasoko ditu plan horretan.
2. Organo eskudunak urteko araugintza planean ageri ez den araugintzako proposamenen bat aurkezten badu onartzeko, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean.
Horren haritik, 205/2020 Foru Aginduak, maiatzaren 12koak, irizpen honek aztertutako proiektua prestatzeko prozedura abiarazi zuenak, soilik honako hau azaldu zuen: «[l]ekimen arautzaile hau ez da ageri 2020. urterako onartutako Urteko Araugintza Planean, baina onartzea justifikatu da eskubideak eta ondasunak erregistroetan inskribatzeko administrazio jarduketak lehenbailehen arautu behar direlako»; argudio horrek ez du betetzen 29/2017 FDko 4.2 artikuluan ezarritakoa, agindu horretan ez baitzen eskatu proiektua onartu beharra azaltzeko alegazio abstraktua, baizik eta justifikazio zehatza.
ii) Aldez aurreko kontsulta publikoa eta entzunaldiko eta informazio publikoko izapidea.
Aldez aurreko kontsulta publikoko eta entzunaldiko eta informazio publikoko izapidea ez jarraitzea bat dator zuzenbidearekin, 205/2020 Foru Aginduaren hitzaurreak 29/2017 FDren 10.a) eta 13.4 artikuluetan justifikatu zuena; bi izapideak baztertzea ahalbidetzen zuen antolaketa araudiak prestatzeko prozeduretan.
Horrez gain, lehenengo oharraren argudioak ezin dira hona berriz ere ekarri, batzorde honen eskumenari dagokionez, proiektu fasean dagoen arauaren izaera betearazlearen haritik; izan ere, antolaketa arau bat dela ulertuta, kontsulta eta entzunaldi publikoko izapideari lotutako gai garrantzitsua ez da araudi betearazlea edo independentea den, baizik eta administratuen eskubideei ez diela eragiten, Auzitegi Gorenaren 2002ko maiatzaren 27ko Epaiak esan zuen bezala (666/1996, 3. oinarri juridikoa):
Hala ere, bereizketa hori [araudi betearazleak eta antolaketa araudiak] ez da erabat aplikagarria entzunaldia izan behar duten araudiak zehazteko, hainbat erakunde zehatzek legalki ordezkatutako interes orokor edo korporatiboei eragiten dielako. Hain zuzen ere, antolaketa araudiek, Auzitegi Konstituzionalak onartu duen moduan (18/1982 epaia, laugarren oinarri juridikoa), eragina izan dezakete administratuen eskubideetan administrazioaren egituran modu batean edo beste batean integratzen direnean; hala, araudi bat administrazio antolaketako barne araudi gisa hartzeak ez du salbuesten aipatutako betekizuna bete beharretik [interesdunen entzunaldia], interesei aipatu gisa eragiten badie.
iii) Beste izapide batzuk.
Dagoeneko esan dugun moduan, espedientean araudi eraginaren txostenak, Ondare Zerbitzuarenak, eta generoaren araberako inpaktuaren aurretiazko ebaluazio txostena daude, Ogasun, Finantza eta Aurrekontuetako Idazkaritza Teknikoarena, baita Berdintasun Zerbitzuaren aldeko oharrak ere; izapide horiek guztiak 29/2017 Foru Dekretuaren 14. artikuluan aurreikusi ziren.
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Irizpenak hizpide hartu duen proiektuak, Foru Arau gaitzaileak bezala, hau da, martxoaren 27ko 11/2019 Foru Arauak, Arabako Lurralde Historikoko Foru Ondarearenak, Arabako Lurralde Historikoko eskumen esklusiboa baliatzen du “probintzia eta udalerrietako ondasunen araubidea, jabari publikokoak, ondarekoak edo propioak eta herrikoak” arloan (Euskadiko Autonomia Estatutuaren 10.7 artikulua eta Lurralde Historikoen Legearen 7.a) artikulua).
LAUGARRENA.- Proiektuaren edukia.
Arau erregulatzailearen proiektua, hitzaurreaz gain (eskumen eta prozedura gaiak zehaztasunez lantzen ditu, baita erreferentziazko esparru arautzaileari buruzkoak ere, eta proposatzen den erregulazioaren beharrizana), hamahiru artikuluk eta xedapen gehigarri batek osatzen dute; xedapen horretan, administrazio prozedura betearazleetatik eta premiamenduzko prozeduretatik eratorritako erregistro jarduketak sustatzeko eskumena erregulatzeko berariazko araudira jotzen da. Horrez gain, indarrean sartzeari buruzko azken xedapen bat ere badago.
Lehenengo artikuluan Arabako Foru Aldundiaren titulartasuneko ondasunak eta eskubideak zein ondasun eta eskubide horiei lotutako kontratu eta egintza inskribagarriak erregistroan inskribatzeko beharrezko administrazio jarduketak erregulatzeko proiektuaren helburua ezarri da.
Gainerako artikuluetan aurreko paragrafoan aipatutako administrazio jarduketa horiek arautu dira, nahitaezko desjabetzen bidezko erosketen kasuan (2. art.), ondasun higiezinenak (3. art.) eta higigarrienak (4. art.), ondasun gorpuzgabeak (5. art.), higiezinen errentamenduak (6. art.), administrazio emakidak (7. art.), immatrikulazioak Jabetzaren Erregistroan (8. art.), immatrikulazioak eta bestelako inskripzioak Hipoteka Legearen 206. artikuluaren babespean (9. art.), Jabetzaren Erregistroa eta errealitate fisiko eta juridikoa bat etortzeko erregistro prozedurak (10. art.), obra berriko adierazpenak (11. art.), finkak multzokatu, gehitu, banatu eta/edo bereizteko eragiketak, banaketa horizontala edo higiezin multzoak eratzea (12. art.) eta jabetza erregistroen eta notaritzen komunikazioak (13. art.).
BOSGARRENA.- Proiektuaren azterketa.
1. Hirugarren paragrafoan aipatuko den 2.5 artikuluaren salbuespen bakarrarekin, eta aurreko lehenengo oharrean aurreratu den moduan, irizpenak hizpide hartu duen proiektuak antolaketa izaera argia du, hain zuzen ere proiektuaren edukia baita proiektuak zehaztutako erregistro publikoen aurrean (juridikoak edo zuzenbide pribatuaren esparruko ondorioen eragileak) jarduketetarako eskumena kasu bakoitzeko Arabako Foru Aldundiaren administrazio unitateen artean banatzea, baita horiei lotutako kudeaketa eta izapideak egiteko ere, betiere gai horretarako indarrean dagoen Arabako Lurralde Historikoko Foru Ondarearen 11/2019 Foru Arauaren 23., 28., 51., 52. eta 68. artikuluetan ezarritako mugen barruan.
2. Proiektuari buruzko alegazioen idatzian, Lege eta Administrazio Zerbitzuak ulertu du bigarren artikuluko lehen eta bigarren atalek administrazio unitate desjabetzaileari ezarri diotela kasuan kasuko Jabetza Erregistroari ziurtagiria ematea eskatzeko betebeharra, hain zuzen ere Hipoteka Erregelamenduko 32.Bat artikuluan aurreikusitako kargen eta jabetzaren ziurtagiria (erregistroan jasoko dena, dagokion inskripzioaren ertzean ohar bat jarriz), baita Hipoteka Erregelamenduko 32.Hiru artikuluan aurreikusitako prebentziozko oharra egitea ere, premiazko desjabetze prozeduraren kasuan.
Erregistro idazpen horiek eskatzeak hautazko izaera duela pentsa daiteke, desjabetze, erregistro eta ondare araudiarekin bat etorriz; hala, administrazio unitate alegatzaileak ondorioztatu du proiektuak gehiegizko erregulazioa eragin duela.
Puntu horri lotuta, aldez aurretik, honako hau argitu behar da: ondorio dialektiko hutsetarako onartuz gero, Ondarearen Foru Arauaren 23. artikuluarekin bat etorriz, Lege eta Administrazio Zerbitzuak aipatutako erregistro idazpenak sustatzea aukerazkoa dela, hipotesi horrek ez lioke Arabako Foru Aldundiari zuzenbidez eragotziko foru ondarearen esparruan betebeharra araudiz ezartzea; izan ere, aipatutako Ondarearen Foru Arauaren 23. artikulu aipatutan xedatutakoaren aurkakoa ez izateaz gain, are gehiago sendotuko luke AFAren ondasun, eskubide eta interesen bermea, hirugarrenei kalterik eragin gabe. Horrenbestez, ez litzateke gehiegizko erregulaziorik egongo.
Hala ere, ez dirudi proiektuaren bigarren artikuluak erregistro idazpenak nahitaezkoak izatea finkatu nahi duenik; aitzitik, kasu bakoitzean sustapena zein administrazio unitateri dagokion zehaztea da aginduaren helburu bakarra.
Ez dirudi, ezta ere, proiektuaren helburua denik Lege eta Administrazio Zerbitzuaren esku uztea premiazko desjabetze kasuetan emandako prebentzio oharra idazpen bihurtzeko sustapenaren karga, Jabetzaren Erregistroan kasuan kasuko desjabetze dokumentuak aurkeztuz; zerbitzu horrek gai hori ere aipatu du alegazioetan.
Hala ere, segurtasun juridikoko arrazoi argiak direla medio, komenigarria izango litzateke proiektuaren bigarren artikulua beste era batera idaztea, hain zuzen ere Lege eta Administrazio Zerbitzuaren zalantzak argitzeko, azken finean, agindu honen hartzaile nagusietako bat baita.
3. Proiektuaren bigarren artikuluko bosgarren atalaren edukia ez da, berez, antolaketakoa; Jabetza Erregistroan idazpena jaso dezaketen nahitaezko desjabetze aktek bete beharreko betekizunak eta inguruabarrak ezarri ditu, hain zuzen ere “kasuan kasuko idazpenak/inskripzioak erabat egiteko helburua betetzeko”, proiektuak hitzez hitz dioenez. 
Agindu horretako testuak zein edukiak agerian uzten dute helburua ez dela ordenamendu juridikoa berritzea hipotekaren edo desjabetzeen arloei dagokienez; aitzitik, zenbait irizpide zehatz laburbiltzea du xede, proiektuan argitutako helburua lortze aldera, batez ere Hipoteka Erregelamenduaren 51. artikulutik eta Nahitaezko Desjabetze Erregelamenduko 55. artikulutik ateratakoak; hortaz, ikuspuntu juridikotik balorazio positiboa merezi du. 
4. Proiektuaren bederatzigarren artikuluaren edukia berritzailea da, Ondare Zerbitzuaren titularrari esleitzen baitio Hipoteka Legearen 206. artikuluan aurreikusitako administrazio ziurtagiriak ematea Administrazio Publikoen eta zuzenbide publikoko erakundeen titulartasuneko ondasunak immatrikulatzeko eta Hipoteka Legearen 206. artikulu beraren bosgarren atalean aurreikusitako erregistro eragiketa guztiak egiteko.

Xedapen horrek ere aldeko balorazioa merezi du, koherentea baita Ondareko Foru Arauaren 28. artikuluan ezarritakoarekin; horren bidez, ziurtagiri horiek foru ondareko ondasun eta eskubideen inbentario nagusiko edukiak dira, eta horren kudeaketa ondare arloko sail eskudunari dagokio (Ondareko Foru Arauaren 24.2 art.) eta horren barruan Ondare Zerbitzuari (12/2016 Foru Dekretuaren 24. artikulua, otsailaren 9koa, Ogasun, Finantzak eta Aurrekontu Sailaren egitura organikoa eta funtzionala onartu zuena); hortaz, ikuspuntu juridikotik logikoa eta zentzuzkoa da inbentario nagusiko ziurtagiriak horren ardura duen funtzionarioak ematea.
ONDORIOA
1. Xedapen orokorra prestatzeko prozesuan ez da bete araudi plangintzari dagokionez 29/2017 Foru Dekretuaren 4.2 artikuluan eskatutakoa.
2. Gainerakoan, foru dekretuaren proiektua ordenamendu juridikora egokitzen da.
� «Estatu Kontseiluaren Batzorde Iraunkorrari kontsulta egin beharko zaio gai hauetan: […] Hiru. Legeak zein horien aldaketak betearaztean emango diren araudi edo xedapenak, oro har» (LOCE legea, 22.3 art.).






